**До**

**ПРЕЗИДЕНТА НА РЕПУБЛИКА БЪЛГАРИЯ**

**До**

**МИНИСТЪР-ПРЕДСЕДАТЕЛЯ НА РЕПУБЛИКА БЪЛГАРИЯ**

**До**

**МИНИСТЪР НА ЗЕМЕДЕЛИЕТО**

**СТАНОВИЩЕ**

от сдружение **„Браншова камара „Плодове и зеленчуци“”**, ЕИК 206749559, с адрес: бул. „Черни връх“ № 25А, ет. 5, представлявано от Илия Джагаров

относно: Медийни публикации за поискана оставка на зам.-министъра на земеделието г-н Тодор Джиков от сдружения на производители на плодове и зеленчуци

**УВАЖАЕМИ Г-Н ПРЕЗИДЕНТ,**

**УВАЖАЕМИ Г-Н МИНИСТЪР-ПРЕДСЕДАТЕЛ,**

**УВАЖАЕМИ Г-Н МИНИСТЪР НА ЗЕМЕДЕЛИЕТО,**

Ние, Браншова Камара „Плодове и зеленчуци" (БКПЗ), изразяваме недоумението си от исканата от някои колеги оставка на зам.-министър Тодор Джиков по повод среща, поискана от нашето сдружение по официалния ред и която се проведе в четвъртък, 6-ти април 2023 г.

Поисканата от нас среща беше във връзка с отчетени температурни аномалии в някои традиционни за овощарството региони на страната от -2 до -6 градуса, което доведе до масово измръзване на цъфтежа на овощните насаждения. В този момент значителна част от овощните градини бяха навлезли в период на цъфтеж и рязкото застудяване почти изцяло унищожи цветовете на овощните насаждения в традиционни за това производство региони на Североизточна и Северозападна България – Русе, Силистра, Айтос, Карнобат, Варна, София-област, Враца и Монтана, а така също и в Южна България – Хасково и Пловдив, като очакванията са реколтата в тези места да бъде засегната между 80 и 100%.

На проведената среща бяха обсъдени възможните мерки за справяне с огромните загуби, които овощарите претърпяха наскоро заради минусовите температури в повечето райони на страната.

Като първи съществен проблем, който поставихме пред ръководството на БКПЗ и за който сме алармирали многократно през годините, е **отказът на застрахователните компании в България да застраховат продукцията на овощните насаждения преди 20-ти април**, когато на практика е преминал периодът на цъфтеж и рисковете за измръзване на насажденията са нулеви.

Посочената нелоялна практика на застрахователните компании в България е факт независимо от функциониращата от години държавна помощ за съфинансиране на застрахователни премии при застраховане на селскостопанска продукция, при която държавата от една страна подпомага сектор земеделие и в частност „плодове и зеленчуци“, а в същото време допуска застрахователните компании да отказват да застраховат продукцията срещу един от най-големите рискове при производителите на плодове и зеленчуци в периода, в който този риск съществува, а именно – до 20-ти април.

На срещата поставихме и въпросът по каква методика и по каква процедура ще бъдат описани нанесените от измръзванията щети в овощните насаждения, както и по какъв начин ще бъде гарантирано, че засегнатите производители няма да бъдат лишени от подпомагане през текущата стопанска година по тези мерки, които изискват отчитане на произведена продукция.

Срещата между БКПЗ и експертите на Министерство на земеделието протече в конструктивен дух, като от страна на ръководството на министерството в лицето на г-н Джиков беше поет ясен ангажимент да се предприемат ефективни мерки и действия, които да компенсират засегнатите земеделски производители от измръзванията в овощните насаждения, а така също и да се утвърди работещ механизъм, който да разреши генерално съществуващия от години проблем с липсата на ефективно застрахователно покритие на риска от измръзване, както и за справедливо компенсиране на загубите на производителите на плодове и зеленчуци по начин, който да не води до загуба на подпомагане, обвързано с произведена продукция при настъпване на природни бедствия.

Посочените по-горе проблеми засягат всички производители на плодове в страната като вярваме, че проведената работна среща с г-н Джиков ще доведе до ефективното им решаване както през сегашната земеделска кампания, така и занапред.

Именно поради тази причина за нас буди недоумение исканата оставка от някои представители на бранша, които твърдят, че защитават интересите на производителите на плодове и зеленчуци! Неясни остават мотивите на тези лица, които мотивират оставката на ресорния зам.-министър на земеделието с проведена среща, на която е обсъждано решаване на реален и актуален проблем за производителите на плодове и зеленчуци в страната!

**Браншова** **Камара** "**Плодове** **и** **Зеленчуци**" е най-голямата браншова организация в сектора с членове в 16 области на страната, наброяващи почти 1600 земеделски производители.

Тъй като наша основна цел е представителство на земеделските производители от сектор „Плодове и зеленчуци“ пред държавните институции при определяне политиката на държавата в областта на земеделието и утвърждаването на схемите и мерките за подпомагане. Ние, от **Браншова** **Камара** "**Плодове** **и** **Зеленчуци**" (БКПЗ) поискахме спешна среща с Министерство на земеделието още в същия ден, 1 април, като входирахме писмо с нашето искане, както изисква официалната процедура в такива случаи.

Тъй като обстоятелствата са форсмажорни, действахме бързо, за да могат производителите, които имат пострадали овощни насаждения, да подадат молба за посещение и констатиране на пораженията в техните насаждения. При подаването на тези молби досега имаше много неуточнени обстоятелства, които възпрепятстваха получаването на определени помощи в бъдеще. Това беше целта на нашето искане за среща с ресорния зам. министър на земеделието.

Нашето искане е входирано от името на **Браншова** **Камара** "**Плодове** **и** **Зеленчуци**" (БКПЗ) , в която членуват над 80% от реалните български производители на плодове. Но нашите искания са в интерес на всички български овощари.

Изразяваме надеждата си, че става въпрос за недоразбиране от страна на колегите на важността на проблема, обсъждан и решен по време на срещата в Министерство на земеделието от заместник-министър Тодор Джиков в полза на всички български овощари, които ще могат да заявят щетите си за измръзналите насаждения без това да се отрази върху получаването на бъдещите им подпомагания.

От БКПЗ заявяваме, че и занапред ще продължим да работим в интерес на всички производители на плодове и зеленчуци в България и че ще реагираме незабавно във всеки случай, в който са засегнати техните интереси с конкретни предложения за възраждане на българското овощарство и зеленчукопроизводство!

С уважение,

**Илия Джагаров**

*Председател на сдружение „Браншова камара „Плодове и зеленчуци“*